ALL วิ่ง 9% รับเงิน 480 ล้าน ขาย “ดิ เอ็กเซล ลาซาล 17” เร่งแก้หนี้หุ้นกู้
ALL วิ่ง 9% หลังบอร์ดไฟเขียวขายหุ้น “เรียล ลาซาล 17” มูลค่าซื้อขาย 9.9 แสนบาท ให้แก่ “เรียลแอสเสท ดีเวลลอปเม้นท์” รวมทั้งขายที่ดินและโครงการปลูกสร้างอาคารชุดพักอาศัย “ดิ เอ็กเซล ลาซาล 17” มูลค่ารวมทั้งสิ้น 480 ล้านบาท คาดหาเงินใช้ชำระหนี้หุ้นกู้ 1.2 พันล้านบาท 
ALL วิ่ง 9% หลังบอร์ดไฟเขียวขายหุ้น “เรียล ลาซาล 17” มูลค่าซื้อขาย 9.9 แสนบาท ให้แก่ “เรียลแอสเสท ดีเวลลอปเม้นท์” รวมทั้งขายที่ดินและโครงการปลูกสร้างอาคารชุดพักอาศัย “ดิ เอ็กเซล ลาซาล 17” มูลค่ารวมทั้งสิ้น 480 ล้านบาท คาดหาเงินใช้ชำระหนี้หุ้นกู้ 1.2 พันล้านบาท
8 ก.พ. 2566

ผู้สื่อข่าวรายงานว่าวันนี้ (8 ก.พ.66) ราคาหุ้น บริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL ณ เวลา 10:12 น. อยู่ที่ระดับ 0.35 บาท บวก 0.03 บาท หรือ 9.38% ราคาสูงสุด 0.36 บาท ราคาต่ำสุด 0.33 บาท ด้วยมูลค่าซื้อขาย 28.08 ล้านบาท

 บริษัท ออลล์ อินสไปร์ ดีเวลลอปเม้นท์ จำกัด (มหาชน) หรือ ALL ระบุว่า ที่ประชุมคณะกรรมการบริษัทฯ วันที่ 7 กุมภาพันธ์ 2566 ได้มีมติอนุมัติการเข้าทำรายการจำหน่ายไปซึ่งสินทรัพย์ของบริษัท ดังนี้ หุ้นสามัญที่บริษัทถืออยู่ทั้งหมดของบริษัท เรียล ลาซาล 17 จำกัด (REAL LASALLE) ซึ่งเป็นบริษัทย่อยของบริษัทฯ จำนวน 9,997 หุ้น มูลค่าที่ตราไว้หุ้นละ 100 บาท คิดเป็นร้อยละ 99.98 ของทุนจดทะเบียนชำระแล้วของ REAL LASALLE ให้แก่ บริษัท เรียลแอสเสท ดีเวลลอปเม้นท์ จำกัด (REAL ASSET) ซึ่งไม่เป็นบุคคลที่เกี่ยวโยงกันกับบริษัท ในราคาเสนอขายหุ้นละ 100 บาท คิดเป็นมูลค่าการซื้อขายสิ้น 999,700 บาท
รวมทั้งจำหน่ายไปซึ่งที่ดินและโครงการปลูกสร้างอาคารชุดพักอาศัยโครงการดิ เอ็กเซล ลาซาล 17 (อยู่ระหว่างการก่อสร้าง) ซึ่งตั้งอยู่ที่รตำบลบางนา อำเภอบางนา กรุงเทพมหานคร โฉนดที่ดินจำนวน 1 แปลง โฉนดเลขที่ 3742 เนื้อที่ดินรวม 4 ไร่ 3 งาน 62 ตารางวา (หรือเท่ากับ 1,962 ตารางวา) (รวมเรียกว่า ที่ดินโครงการลาซาล 17) โดยภายหลังจากที่บริษัทได้โอนขายหุ้นทั้งหมดในบริษัท REAL LASALLE ให้กับผู้ซื้อตามที่ระบุในข้อ (1) เรียบร้อยแล้ว บริษัทจะโอนขายสินทรัพย์ ได้แก่ ที่ดินโครงการลาซาล 17 ให้กับ REAL LASALLE ซึ่งจะเป็นบริษัทที่ผู้ซื้อถือหุ้นทั้งหมดร้อยละ 100 มูลค่าราคาซื้อขายรวมจำนวนทั้งสิ้น 480 ล้านบาท ซึ่งสูงกว่าราคาประเมิน
อนึ่ง ก่อนหน้านี้ ALL แจ้งว่าบริษัทฯ ได้ผิดนัดชำระดอกเบี้ยหุ้นกู้รุ่น ALL244A งวดที่ 5 ยอดสุทธิจำนวน 10.65 ล้านบาท ในวันที่ 3 มกราคม 2566 ซึ่งเมื่อวันที่ 23 มกราคม 2566 บริษัทฯ ได้ดำเนินการชำระดอกเบี้ยหุ้นกู้บางส่วนจำนวน 4.26 ล้านบาท ให้แก่ผู้ถือหุ้นกู้ทุกรายในอัตราร้อยละ 40 ของจำนวนเงินค่าดอกเบี้ยประจำงวดที่ 5 ดังกล่าวแล้ว
นอกจากนี้ ในอนาคตบริษัท ยังต้องชำระดอกเบี้ยหุ้นกู้ที่ยังรออยู่ และมีครบกำหนดไถ่ถอนตามวันกำหมดของแต่ละรุ่นอีกด้วย เนื่องจาก ALL มีหุ้นกู้จำนวน 7 รุ่น มูลค่ารวม 2,334.20 ล้านบาท โดยจะครบกำหนดในปี 2566 จำนวน 4 รุ่น มูลค่ารวมทั้งสิ้น 1,204.50 ล้านบาท ซึ่งเป็นที่น่าจับตามองว่าบริษัท จะมีวิธีการอย่างไรในการนำเงินมาชำระหุ้นกู้ดังกล่าว